നാടിന്റെ തുടിപ്പാണ് നാടകങ്ങളെന്ന് സിനിമാ താരം സിദ്ദീഖ് സാംസ്കാരികം കാസര്കോടിന്റെ നാടക രാവിന് തുടക്കമായി കാഞ്ഞങ്ങാട്: www.kasargodvartha.com 09.08.2021 നാടിന്റെ തുടിപ്പാണ് നാടകങ്ങളെന്നും മാനവ പുരോഗതിക്ക് നാടകങ്ങള് നല്കിയ പങ്ക് ഏറെ വലുതാണെന്നും പ്രശസ്ത സിനിമാ താരം സിദ്ദീഖ് അഭിപ്രായപ്പെട്ടു. കോവിഡ് പ്രതിസന്ധി കാലത്തും മനുഷ്യനെ ഒരുമിപ്പിച്ച് നിര്ത്താന് കലകള്ക്ക് കഴിയുന്നുണ്ടെന്നും അദ്ദേഹം കൂട്ടിച്ചേര്ത്തു. സാംസ്കാരികം കാസര്കോട് ആതിഥ്യമരുളുന്ന നാടക രാവ് 2021 ഉദ്ഘാടനം ചെയ്ത് സംസാരിക്കുകയായിരുന്നു അദ്ദേഹം.നാടക സംവിധായകനും രചയിതാവുമായ രാജ് മോഹന് മുഖ്യ പ്രഭാഷണം നടത്തി. നാടകങ്ങള് എന്നാല് നാടിന്റെ അകം തന്നെയാണെന്നും നാടകങ്ങള് ഒരു സംസ്കാരത്തിന്റെ അടയാളപ്പെടുത്തലാണെന്നും അദ്ദേഹം പറഞ്ഞു. നടനകലാ രത്നം കലാമണ്ഡലം വനജ വിശിഷ്ടാതിഥിയായി.സുകുമാരന് പൂച്ചക്കാട് അധ്യക്ഷത വഹിച്ചു. എം ഹസൈനാര്, പ്രഭാകരന് കരിച്ചേരി, വി അബ്ദുല് സലാം, സി കെ കണ്ണന് പാലക്കുന്ന്, വിനോദ് എരവില്, ദീപേഷ് കുറുവാട്ട്, സീമാഹരി കൊട്ടില സംസാരിച്ചു. ഭരതന് നീലേശ്വരം സ്വാഗതവും കുഞ്ഞിക്കണ്ണന് കൊളത്തൂര് നന്ദിയും പറഞ്ഞു.ശത്രു, ഹത്യ, എന്റെ വീട് 2500 സ്ക്വയര് ഫീറ്റ്, വിതയ്ക്കുന്നവന്റെ ഉപമ, ഒറ്റ എന്നീ ശബ്ദ നാടകങ്ങള് അഞ്ച് ദിവസങ്ങളിലായി പ്രക്ഷേപണം ചെയ്യും. എല്ലാ ദിവസവും രാത്രി ഏഴ് മണിക്ക് ഓണ്ലൈന് ഫ്ലാറ്റ്ഫോമിലൂടെയാണ് അവതരണം. ആഗസ്ത് 12 ന് നാടകോത്സവം സമാപിക്കും. സിനിമാ നിര്മാതാവും സാംസ്കാരിക പ്രവര്ത്തകനുമായ ആര്യാടന് ശൗഖത് സമാപന സമ്മേളനം ഉദ്ഘാടനം ചെയ്യും. ആകാശവാണി റേഡിയോ പ്രതിഭ കെ വി ശരത്ചന്ദ്രന് മുഖ്യാതിഥിയാവും.